Šarm aš-Šajch

Šarm aš-Šajch (, prepis podľa spisovnej arabskej výslovnosti Šarm aš-Šajch alebo presnejšie Šarmu 'š-Šajch, prepis podľa egyptskej výslovnosti Šarm eš-Šéch alebo nepresne Šarm eš-Šejch; najčastejšie anglické prepisy sú: Sharm al-Shaikh, Sharm esh-Sheikh, Sharm el-Sheikh) je turistické stredisko a prístavné mesto v Egypte. Nachádza sa v južnej časti Sinajského polostrova, na pobreží Červeného mora, v Akabskom zálive. Má približne 35 000 obyvateľov (2008) a je to administratívne centrum egyptskej provincie Džanúb Síná’ (Južný Sinaj).

Výhodná poloha, príjemné prostredie a celoročne teplé more s množstvom koralových útesov prispeli k tomu, že sa okolie Šarm aš-Šajchu stalo najznámejšou egyptskou dovolenkovou destináciou. Najmä v 90. rokoch 20. storočia bolo vybudovaných množstvo moderných hotelov, ktoré sa stali vyhľadávaným cieľom turistov z celého sveta.

Názov 
Šarm aš-Šajch znamená doslova "Šejkov záliv". Mesto sa niekedy nazýva aj "Mesto pokoja", čo poukazuje na veľký počet mierových konferencií, ktoré sa v tomto meste konali. Počas osmanskej vlády bolo mesto známe aj ako Şarm-üş Şeyh a počas izraelskej okupácie v rokoch 1967 až 1982 ako Ofira. Medzi Egypťanmi a Izraelčanmi prevláda zvyčajné pomenovanie Šarm.

Dejiny 
Strategická poloha mesta prispela k jeho premene z malej rybárskej dediny na hlavný prístav a námornú základňu Egyptského námorníctva. 

Prvé zmienky o rybárskej osade pochádzajú až z roku 1762, no poloha na trase dôležitých obchodných ciest lákala obyvateľov oveľa skôr. Severne od mesta viedla cesta, po ktorej podľa Biblie priviedol Mojžiš Izraelitov do zasľúbenej zeme. Asi 80 kilometrov severne sa nachádza posvätná hora Sinaj.
 
V roku 1956 ho počas Suezskej krízy dobyl Izrael a v roku 1957 vrátil Egyptu. Po roku 1967, keď Egypt počas takzvanej Šesťdňovej vojny znova obsadil Izrael, začala v Egypte pôsobiť Organizácia Spojených národov so svojím mierovým programom. Šarm aš-Šajch zostal pod izraelskou kontrolou, kým nebol Sinajský polostrov vrátený Egyptu v roku 1982, čomu predchádzalo uzavretie egyptsko-izraelskej mierovej zmluvy v roku 1979.
 
Pre Akabský záliv bola prijatá hierarchická plánová koncepcia, pričom časti Egypta a Izraela sa po zhodnotení rozdelili do zón, miest a centier. V súlade s touto koncepciou podliehala zóna Akabského zálivu rozdeleniu do štyroch miest: Tábá, Nuwaibaʿ, Dahab a Šarm aš-Šajch. Mesto Šarm aš-Šajch bolo ďalej rozdelené do 5 centier, ktoré sa volajú: Nabk, Ra’s Nasrání, Naʿama (arab. نعمه), Umm Sudd a Šarm al-Majja. 

Pred rokom 1967 predstavoval Šarm aš-Šajch pre obyvateľov niečo viac ako len príležitostnú burzu miestnych rybárov. Najbližšie trvalé osídlenie bolo severne od Ra’s Nasrání (v úžine Madík Tírán) v Nabk. Počas izraelskej prítomnosti sa tu začal vyvíjať obchod. Izraelčania vybudovali mesto Ofira s výhľadom na záliv Šarm al-Majja a oblasť Nesima a pričinili sa o vznik prvej turisticky orientovanej oblasti Naʿama vzdialenej 6 kilometrov severne od Ofiry. Zahŕňala prístavisko lodí južne a prírodnú škôlku severne od zálivu, potápačské školy, dnes už známu promenádu a hotel Naama Bay.
 
Keď bol Sinaj vrátený Egyptu v roku 1982, egyptská vláda sa pustila do podpory trvalého rozvoja mesta. Zahraniční investori, z ktorých niektorí spoznali potenciál územia už počas izraelskej okupácie, prispeli k záplave stavebných projektov. Terajšie environmentálne zákony o zástavbe upravujú výšku budov v Šarm aš-Šajchu, aby zabránili novostavbám tieniť prirodzenú krásu okolia.
 
Roku 2005 sa v Šarm aš-Šajchu odohrali teroristické útoky, ktoré spáchali členovia extrémistickej islamskej organizácie. Boli zamerané na zničenie egyptského turistického priemyslu. Útoky si vyžiadali životy osemdesiatich ôsmich ľudí a ďalších dvesto ľudí sa zranilo. Zapísali sa do histórie ako teroristická akcia s najväčším počtom mŕtvych, prekonávajúc aj Luxorský masaker z roku 1997.
 
Šarm aš-Šajch hostil viacero mierových blízkovýchodných konferencií, okrem iného bol miestom podpisu dohody o navrátení vlády nad pásmom Gazy Palestíne. Druhú intifádu Palestíny nasledoval druhý samit konajúci sa opäť v Šarme, no ani ten násilie nezastavil. Dňa 3. augusta 2005 sa tu konal ďalší samit, ktorého ťažiskom bol vývoj v arabskom svete, presnejšie arabsko-izraelský konflikt. Roku 2007 sa v Šarme uskutočnilo dôležité ministerské stretnutie, ktoré venovalo pozornosť najmä znovuvybudovaniu Iránu. V rokoch 2006 až 2008 bol Šarm opäť hostiteľom Svetového ekonomického fóra na Blízkom východe.
 
Egyptský prezident Husní Mubárak údajne odišiel počas egyptských protestov v roku 2011 do Šarm aš-Šajchu a 11. februára 2011 tu rezignoval.

Podnebie 
V Šarme prevláda subtropické aridné podnebie. Pre krajinu sú typické teploty od 18 až 23 stupňov Celzia a 33 až 37 stupňov Celzia v auguste. Teplota Červeného mora sa v tomto letovisku počas celého roka pohybuje od 21 až do 28 stupňov Celzia.

Hospodárstvo a turizmus 

 

Šarm aš-Šajch bol pôvodne prístav, ale prístup obchodným lodiam bol skoro obmedzený ako dôsledok environmentálnych zákonov zavedených v deväťdesiatych rokoch. Do roku 1982 bol v Šarme len vojenský prístav na severnej strane Marsa Burajky (Marsa Bareika). Rozvoj prístavu na civilné účely sa začal v polovici osemdesiatych rokov, keď sa záliv Šarm al-Majja stal najhlavnejším jachtovým a obchodným prístavom. Najväčšiu časť priemyslu v Šarm aš-Šajchu tvorí vďaka jeho dramatickej krajine, celoročnému teplu, miernemu podnebiu a rozľahlým prírodným plážam domáci a zahraničný turizmus. Po väčšinu roka pokojné a čisté more sa stalo obľúbeným najmä vďaka všakovakým vodným športom, predovšetkým rekreačnému potápaniu a šnorchlovaniu. Rôznorodosť morského života, 250 druhov koralových útesov a 1000 druhov rýb podnietili vznik vedeckého turizmu v tejto oblasti.
 
Prírodné bohatstvo a blízkosť k európskemu cestovnému ruchu spôsobili prudký rast návštevníkov, ktorý táto oblasť momentálne zažíva. Počet hotelových komplexov sa od roku 1982 do roku 2000 zväčšil z troch na deväťdesiatejeden. Počet nocí návštevníkov sa vtedy taktiež zvýšil, a to zo 16 000 na 5,1 milióna návštevníkov za noc. Spoločnosti, ktoré sa podieľali na investíciách v oblasti rozvoja mesta sú Hyatt Regency, Accor, Marriott, Le Méridien, Four Seasons a Ritz- Carlton, pýšiace sa tromi až piatimi hviezdičkami. V roku 2007 stálo mesto pri zrode prvého resortu s vlastným vodným parkom. 
 
Šarm je aj domovom kongresového centra sídliaceho pri pokojnej ceste, ktoré bolo miestom konania viacerých ekonomických a politických stretnutí, napríklad mierových konferencií, ministerských rokovaní, stretnutí Svetovej banky a Ligy arabských štátov. Maritim Sharm el-Sheikh International Congress Centre ponúka miesto až pre 4700 účastníkov rôznych kongresov alebo iných príležitostí.
 
Nočný život v Šarm aš-Šajchu je bohatý a moderný. Pestré stánky ponúkajúce remeselné výrobky miestnej beduínskej výroby sú populárnou atrakciou. Oblasť Ra’s Muhammad ležiaca na najjužnejšom výbežku polostrova bola vymenovaná za národný park, ktorý ochraňuje v okolí žijúcu divokú zver, prírodnú krajinu, pobrežie a koralový útes. Veľký počet medzinárodných hotelov a uznávaných reštaurácií je zoskupených okolo centra Šarmu, ktoré je známe ako Naʿama, ponúkajúc množstvo golfových ihrísk a iných možností športového a kultúrneho vyžitia popri pláži.
 
Chránenú oblasť Nabk tvorí 600 kilometrov štvorcových rozľahlá plocha plná mangrovníkov, koralových útesov, úrodných dún, vtákov a zveri.

Štátni príslušníci európskych krajín alebo Spojených štátov amerických nepotrebujú víza na návštevu Šarm aš-Šajch, ak je návšteva kratšia ako 14 dní.

Doprava 
Prístav v Šarme bol prebudovaný pre osobné jachty a plachetnice. Má terminál pre pasažierov cestujúcich výletnou loďou a plánovanou prepravou trajektom do Hurghady a Akaby. Medzinárodné letisko Šarm aš-Šajch navyše zabezpečuje prepravu cestujúcich do Káhiry, Hurghady, Luxoru a Alexandrie.
 
Šarm ponúka pravidelné autobusové spojenia do Káhiry z autobusovej stanice Delta Sharm.

Potápanie a vodné športy 
 
Šarm sa stal obľúbenou zastávkou pre potápačov z celého sveta. Pre ľudí obľubujúcich pobyt na pláži má Šarm pripravených veľa aktivít, ako sú potápanie, šnorchlovanie, windsurfing, kitesurfing, para-sailing, člnkovanie a kanoistika.
 
Ra’s Muhammad je národný park situovaný na južnom výbežku Sinajského polostrova. Podobne ako oblasť Nabk je aj tento národný park s 800 metrov hlbokými koralovými stenami, silným prúdom a koralovými záhradami rajom pre milovníkov potápania.
 
V roku 1993 založilo egyptské ministerstvo cestovného ruchu Hyperbarické medicínske centrum Šarm aš-Šajch na pomoc pri liečení chorôb spojených s potápaním a zabezpečilo reputáciu oblasti ako kvalitná potápačská destinácia. Centrum vzniklo vďaka finančnej pomoci Agentúry Spojených štátov pre medzinárodný rozvoj (USAID).
 
1. decembra 2010 napadol a zranil žralok Carcharhinus longimanus, známy ako žralok dlhoplutvý, troch turistov z Ruska a jedného turistu z Ukrajiny na rôznych miestach v Šarm aš-Šajchu. Jedna obeť prišla o ruku, druhá o nohu. Egyptské úrady potvrdili, že našli žraloka zodpovedného za útoky nažive, čo však vyvrátila identifikácia potápača a fotografie žraloka vyhotovené pred útokom. 5.decembra, o štyri dni neskôr, padla za obeť staršia Nemka, ktorú napadol a zabil žralok počas šnorchlovania na pobreží pri hoteli.

Galéria

Referencie

Iné projekty

Zdroj 
 

Mestá v Egypte
Prímorské letoviská v Egypte
Prístavné mestá Červeného mora